ತಿಂಗ್ಳ ಹಸುಗೂಸಿಗಾಗಿ ಪ್ರತಿದಿನ 1,000 ಕಿಮೀ ದೂರದಿಂದ ಬರ್ತಿದೆ ತಾಯಿ ಎದೆಹಾಲು

ನವದೆಹಲಿ: ಶಸ್ತ್ರ ಚಿಕಿತ್ಸೆಗೆ ಒಳಗಾಗಿರುವ ಒಂದು ತಿಂಗಳ ಕಂದಮ್ಮನಿಗಾಗಿ ಪ್ರತಿದಿನ ಸುಮಾರು 1 ಸಾವಿರ ಕಿಮೀ ದೂರದಿಂದ ತಾಯಿ ಎದೆ ಹಾಲನ್ನು ತರಿಸಿಕೊಳ್ಳುತ್ತಿರುವ ಘಟನೆ ದೆಹಲಿಯಲ್ಲಿ ಬೆಳಕಿಗೆ ಬಂದಿದೆ.

ಕಳೆದ ಮೂರು ವಾರಗಳಿಂದ ಲಡಾಖ್ ನ ಲೇಹ್‍ನಿಂದ ದೆಹಲಿಗೆ ವಿಮಾನ ಮೂಲಕ ತಾಯಿ ಎದೆಹಾಲು ಬರುತ್ತಿದ್ದು, ಪ್ರತಿದಿನ ಮಗುವಿನ ತಂದೆ ಜಿಕ್‍ಮೆಟ್ ವಂಗಡು ಅವರು ಇಂದಿರಾ ಗಾಂಧಿ ವಿಮಾನ ನಿಲ್ದಾಣದಲ್ಲಿ ಪಾರ್ಸೆಲ್‍ಗಾಗಿ ಕಾಯುತ್ತಿರುವುದು ಸಾಮಾನ್ಯವಾಗಿದೆ.

ಏನಿದು ಘಟನೆ: ಜೂನ್ 16 ರಂದು ಲೇಹ್‍ನ ಆಸ್ಪತ್ರೆಯೊಂದರಲ್ಲಿ ಮಹಿಳೆಯೊಬ್ಬರು ಮಗುವಿಗೆ ಜನ್ಮ ನೀಡಿದ್ದರು. ಆದರೆ ಮಗು ತಾಯಿಯ ಎದೆಹಾಲನ್ನು ಕೂಡಿಯಲು ಸಮಸ್ಯೆ ಎದುರಿಸುತ್ತಿದ್ದದ್ದು ಕಂಡು ಬಂದಿತ್ತು. ಈ ಕುರಿತು ತಿಳಿದ ವೈದ್ಯರು ಮಗುವನ್ನು ದೆಹಲಿಯ ಮಕ್ಕಳ ಆಸ್ಪತ್ರೆಗೆ ಕರೆದುಕೊಂಡು ಹೋಗಲು ಸಲಹೆ ನೀಡಿದ್ದರು. ಕೂಡಲೇ ಮಗುವನ್ನು ದೆಹಲಿಯ ಆಸ್ಪತ್ರೆಗೆ ದಾಖಲಿಸಲಾಗಿತ್ತು.

ದೆಹಲಿ ಆಸ್ಪತ್ರೆಯಲ್ಲಿ ಮಗುವಿಗೆ ಚಿಕಿತ್ಸೆ ನೀಡಿದ್ದ ವೈದ್ಯರು ಶಸ್ತ್ರ ಚಿಕಿತ್ಸೆಯ ಅಗತ್ಯವಿದೆ ಎಂದು ಹೇಳಿದ್ದರು. ಇದಾದ ಬಳಿಕ ಜೂನ್ 19 ರಂದು ಮಗುವಿಗೆ ಶಸ್ತ್ರ ಚಿಕಿತ್ಸೆಯನ್ನು ಯಶಸ್ವಿಯಾಗಿ ಪೂರ್ಣಗೊಳಸಿಲಾಗಿತ್ತು. ಮಗು ಶೀಘ್ರ ಚೇತರಿಕೊಳ್ಳಲು ತಾಯಿಯ ಎದೆಹಾಲು ಅಗತ್ಯವಿದೆ ಎಂದು ವೈದ್ಯರು ಹೇಳಿದ್ದರು. ವೈದರ ಸಲಹೆ ಮೇರೆಗೆ ಲೇಹ್‍ನಿಂದ ಮಗುವಿನ ತಾಯಿಯ ಎದೆಹಾಲನ್ನು ವಿಮಾನ ಮೂಲಕ ದೆಹಲಿಗೆ ಕಳುಹಿಸುವ ವ್ಯವಸ್ಥೆ ಮಾಡಲಾಗಿತ್ತು.

ಪ್ರತಿದಿನ ಮಗುವಿನ ತಂದೆ ವಿಮಾನ ನಿಲ್ದಾಣಕ್ಕೆ ತೆರಳಿ ಲೇಹ್‍ನಿಂದ ಬರುವ ಪಾರ್ಸೆಲ್‍ಗಾಗಿ ಕಾಯುತ್ತಾ ನಿಂತಿರುತ್ತಿದ್ದರು. ಈ ಮಾಹಿತಿ ತಿಳಿದ ವಿಮಾನ ಸಂಸ್ಥೆ ಇದಕ್ಕಾಗಿ ಉಚಿತ ಸೇವೆ ನೀಡಲು ಮುಂದಾಗಿತ್ತು. ಸದ್ಯ ಮಗು ಚೇತರಿಸಿಕೊಳ್ಳುತ್ತಿದ್ದು, ಶೀಘ್ರವೇ ತಂದೆಯೊಂದಿಗೆ ಲೇಹ್‍ಗೆ ಹಿಂದಿರುಗಲಿದೆ.

ಈ ಕುರಿತು ಮಹಿತಿ ನೀಡಿರುವ ವೈದ್ಯ ಹರ್ಷವರ್ಧನ್, ತಾಯಿಯ ಎದೆ ಹಾಲನ್ನು ಥರ್ಮೋಕಾಲ್ ಮತ್ತು ರೆಕ್ಸಿನ್‍ನಿಂದ ಮಾಡಿರುವ ನಿರ್ದಿಷ್ಟ ಬಾಟಲ್‍ನಲ್ಲಿ ಬರುತ್ತದೆ. ತಾಯಿಯ ಎದೆ ಹಾಲು ಕುಡಿದ ಬಳಿಕ ಮಗು ಬಹು ಬೇಗ ಚೇತರಿಸಿಕೊಳ್ಳುತ್ತಿದೆ. ಲೇಹ್‍ನಿಂದ ಬಂದ ಬಾಟಲ್‍ಗಳನ್ನು ಮತ್ತೆ ವಾಪಸ್ ಕಳುಹಿಸಿ ಪುನಃ ತಾಯಿ ಹಾಲನ್ನು ಪಡೆಯುತ್ತೇವೆ ಎಂದು ವಿವರಿಸಿದ್ದಾರೆ.

ಮಗುವಿನ ತಂದೆ ಜಿಕ್‍ಮೆಟ್ ವಂಗಡು ಮಾತನಾಡಿ, ಲೇಹ್‍ನಲ್ಲಿರುವ ವಿಮಾನ ನಿಲ್ದಾಣದ ಸಿಬ್ಬಂದಿಯಿಂದ ನನಗೆ ಇದು ಸಾಧ್ಯವಾಹಿತು. ಮೊದಲು ಹಾಲಿನ ಪುಡಿಯನ್ನು ಮಗುವಿಗೆ ನೀಡುತ್ತಿದ್ದೇವು. ಇದರಿಂದ ಯಾವುದೇ ಪ್ರಯೋಜನ ಆಗಲಿಲ್ಲ. ಆದ್ದರಿಂದ ವೈದ್ಯರ ಸಲಹೆ ಮೇರೆಗೆ ತಾಯಿ ಹಾಲನ್ನು ನೀಡುತ್ತಿದ್ದು, ಮಗು ಚೇತರಿಸಿಕೊಳ್ಳುತ್ತಿದೆ ಎಂದು ಹರ್ಷ ವ್ಯಕ್ತಪಡಿಸಿದ್ದಾರೆ.